Gyógypedagógiai Szemle - Májusban is lehet jelentkezni a ParaSzuperSztárra
2014. 03. 29. 13:59
A ParaSzuperSztár célja, hogy megtalálja azokat a fogyatékossággal élő tehetségeket, akik eddig nem tudták megmutatni magukat a szélesebb nyilvánosságnak, és a legjobbakat egy tehetséggondozó program keretében segítse kulturális, művészeti pályájukon.
A versenyt előadó- és alkotóművészet kategóriákban, azon belül próza- és versmondás, színjátszás, ének, tánc, hangszeres zene, fotó, film, festészet, grafika, kisplasztika, nép- és iparművészeti alkotás, saját irodalmi mű, valamint egyéb (bűvészkedés, pantomim, stand up stb.) alkategóriákban hirdették meg. A fogyatékosság típusától függetlenül bárki jelentkezhet, életkori megkötés nincs. A területi elődöntőket követően az országos döntőre december elején kerülhet sor, a fogyatékossággal élő emberek világnapjához kapcsolódóan. A legjobbak értékes nyereményekre számíthatnak, és tehetséggondozó programban vehetnek részt. A MEOSZ azért is tartja fontosnak a versenyt, mert az a fogyatékos emberek tehetségére, rendkívüli képességeire irányíthatja a figyelmet, ami segíti el- és befogadásukat, és elősegítheti e hátrányos helyzetű csoport társadalmi integrációját, ami sajnos még napjainkra sem valósult meg. A rendezvény ötletgazdái Farkas Bálint színművész, Bálint Emese színész, énekes, harmonika művész és Monspart Sarolta világbajnok tájfutó.
Jelentkezni 2014. május 20-ig lehet.
Részletes kiírás, jelentkezési lapok a www.meosz.hu oldalon.
Tájékoztatást az alábbi elérhetőségeken is lehet kérni:
MEOSZ 1032 Budapest, San Marco u. 76.,
paraszupersztar@meosz.hu
telefon: 06-1/388-2388, 06-1/454-1174.